## La consellera Carmen Ortí assistix a l’estrena de l’òpera ‘Luisa Miller’ de Verdi en el Palau de les Arts

*** Ortí ha volgut mostrar el seu suport a la cultura i el seu compromís per treballar pel sector**

La consellera d’Educació, Cultura i Universitats, Carmen Ortí, ha assistit a l’estrena de l’òpera *Luisa Miller* de Giuseppe Verdi, en el Palau de les Arts Reina Sofia, una producció que compta amb la direcció musical de Sir Mark Elder i la posada en escena de Valentina Carrasco.

Este és el primer acte al qual assistix Ortí com a màxima responsable de l’àrea de Cultura de la Generalitat en el qual va estar acompanyada pel seu equip directiu i pel president del patronat de Les Arts, Pablo Font de Mora, el director general, Jorge Culla, i el director artístic, Jesús Iglesias Noriega.

Amb la seua presència en la seua primera setmana al capdavant d’este departament, la consellera ha volgut visibilitzar el seu suport a la cultura de la Comunitat Valenciana i la seua voluntat de treballar pel sector cultural.

La producció de *Luisa Miller* estrenada en Les Arts suposa el debut operístic de Sir Mark Elder amb l’Orquestra de la Comunitat Valenciana (OCV). A més, és la primera vegada en què el mestre britànic dirigix este títol en versió escenificada.

Es tracta de la tercera nova producció que Les Arts estrena dins de les celebracions del seu XX aniversari. El muntatge, coproduït amb el Maggio Musicale Fiorentino, té el segell de Valentina Carrasco, la irrupció en l’escena operística de la qual ha sigut molt celebrada per les seues propostes innovadores i disruptives, amb guardons com el Premi Abbiati de la crítica italiana.

*Luisa Miller*, que des de 2008 que no es representa en Les Arts, es podrà vore en el centre d’art valencià fins al pròxim 22 de desembre.

Fecha: 11/12/2025